
Text rozhodnutia
Súd: Krajský súd Bratislava Spisová značka: 6S/250/2014 Identifikačné číslo súdneho spisu: 1014201922 Dátum vydania rozhodnutia: 11. 03. 2016 Meno a priezvisko sudcu, VSÚ: JUDr. Soňa Langová ECLI: ECLI:SK:KSBA:2016:1014201922.1 Uznesenie Krajský súd v Bratislave v právnej veci navrhovateľa: P. W., nar. XX.XX.XXXX, Š. U. E., R. G., zastúpeného: Mgr. Jarmila KARAK VARGOVÁ - advokátka, č. SAK 5117, sídlo: Geromettova 131, 966 21 Lovča, pracovisko: Brečtanová 21, 831 01 Bratislava, proti odporcovi: Prezídium Policajného zboru, Úrad hraničnej a cudzineckej polície, Riaditeľstvo hraničnej a cudzineckej polície Bratislava, Hrobákova č. 44, 852 42 Bratislava, o preskúmanie nečinnosti správneho orgánu, takto r o z h o d o l : Krajský súd v Bratislave žalobu zamieta. Žiaden z účastníkov nemá právo na náhradu trov konania. o d ô v o d n e n i e : Žalobou doručenou Krajskému súdu v Bratislave dňa 18.11.2014 sa navrhovateľ domáhal, aby Krajský súd v Bratislave uložil nečinnému orgánu verejnej správy Riaditeľstvu hraničnej a cudzineckej polície Bratislava povinnosť konať a rozhodnúť o odvolaní proti rozhodnutiu o administratívnom vyhostení Oddelenia cudzineckej polície Policajného zboru Trnava, č. p. PPZ-HCP-BA9-35-009/2014-AV zo dňa 19.6.2014, a to najneskôr do 30 dní od právoplatnosti rozsudku. Svoj návrh odôvodnil tým, že dňa 19. 6. 2014 vydalo Oddelenie cudzineckej polície PZ Trnava (ďalej len „správny orgán" resp. „odporca") rozhodnutie o administratívnom vyhostení účastníka konania podľa § 82 ods. 1 písm. b) a o uložení zákazu vstupu na územie SR na dobu 1 rok podľa § 82 ods. 3 písm. b) zákona č. 404/2011 Z. z. o pobyte cudzincov a o zmene a doplnení niektorých zákonov v znení neskorších predpisov (ďalej len „zákon o pobyte cudzincov"). V rovnaký deň bolo vydané aj rozhodnutie o zaistení žalobcu, pod číslom: PPZ-HCP-BA9-35-013/2014-AV. Proti rozhodnutiu o administratívnom vyhostení (rovnako aj proti rozhodnutiu o zaistení) sa navrhovateľ prostredníctvom právneho zástupcu odvolal. Konanie o opravnom prostriedku proti rozhodnutiu o zaistení navrhovateľa bolo vedené pred Krajským súdom v Bratislave, pričom odvolanie bolo úspešné a krajský súd svojím rozhodnutím zo dňa 17.7.2014, sp. zn. 9Sp/61/2014 rozhodnutie odporcu zo dňa 19.6.2014, sp. zn. PPZ-HCP- BA9-35-013/2014-AV zrušil podľa § 250j ods. 2 písm. a) O. s. p. a vec vrátil odporcovi na ďalšie konanie. Súčasne nariadil bezodkladné prepustenie navrhovateľa zo zaistenia. Tento napokon zo Slovenskej republiky vycestoval. Krajský súd rozhodoval prípad navrhovateľa aj napriek skutočnosti, že tento vzdal práva podať opravný prostriedok proti rozhodnutiu o zaistení, ako aj o administratívnom vyhostení. Súd na základe časových nezrovnalostí vyplývajúcich z administratívneho spisu Oddelenia cudzineckej polície PZ Trnava vyslovil pochybnosti o tom, či u navrhovateľa došlo k účinnému vzdaniu sa práva na podanie odvolania až po pretlmočení rozhodnutia o zaistení a obsahu zápisnice o vzdaní sa tohto práva. Časové údaje totiž nekorešpondujú ich žurnalizácii v spise. Rovnako sa navrhovateľ svojím opravným prostriedkom zo dňa 30.6.2014 domáhal preskúmania rozhodnutia PPZ-HCP-BA9-35-009/2014-AV zo dňa 19.6.2014 o administratívnom vyhostení. V ňom poukázal na skutočnosť, že nemal vedomosť o tom, že by sa bol býval vzdal práva podať opravný prostriedok, dovolával sa neplatnosti tohto úkonu a poukazoval na časové nezrovnalosti v rámci žurnalizácie spisu. V opravnom prostriedku okrem iného na odôvodnenie pochybností o riadnom vedení konania a účinnosti vzdania sa odvolania poukázal navrhovateľ na iné vady konania, resp. postupu správneho orgánu, ktoré mohli uprieť navrhovateľovi jeho práva (najmä vyjadriť sa k obsahu zápisnice, či oboznámiť sa s jej celým obsahom pred vydaním rozhodnutia). Dňa 16.9.2014 bola právnemu zástupcovi navrhovateľa doručená listina odvolacieho orgánu zo dňa 26.8.2014, v ktorej je uvedené, že odvolanie navrhovateľa je neprípustné a nie je možné ho vybaviť v odvolacom konaní. Odvolací orgán tak o odvolaní navrhovateľa nerozhodoval a len neformálnym oznámením zo dňa 26.8.2014 informoval navrhovateľa o tejto skutočnosti. V tomto svojom oznámení nijakým spôsobom nevysvetlil, ako sa vysporiadal s námietkou chýbajúcej vôle navrhovateľa vzdať sa odvolania a omylu, resp. nevedomosti navrhovateľa o tomto úkone. Neuviedol, ako sa vysporiadal s námietkami ohľadom pochybností o riadnom vedení konania pred správnym orgánom a nesúladu v žurnalizácii dokumentov. Zdôraznil, že odporca rozhodoval o odvolaní navrhovateľa dňa 26.8.2014, teda viac ako jeden mesiac po tom, ako Krajský súd v Bratislave svojím rozhodnutím jednak pripustil opravný prostriedok a súčasne rozhodol o prepustení navrhovateľa zo zaistenia. Navrhovateľ poukázal na ustanovenie § 53, § 59 a § 60 Správneho poriadku a uviedol, o podanom opravnom prostriedku mal odporca riadne konať a riadne rozhodnúť, vydať rozhodnutie spĺňajúce všetky požiadavky na správne rozhodnutie vrátane možnosti toto neskôr preskúmať pred súdom. Ako je z vyššie uvedených skutočností zrejmé, odporca odmieta v tejto veci konať z dôvodov, ktorých pravdivosť poprel krajský súd v konaní o zaistení. Navrhovateľ má za to, že orgán verejnej správy nekoná bez vážneho dôvodu spôsobom ustanoveným príslušným právnym predpisom tým, že je v konaní nečinný, žiada preto, aby súd vyslovil povinnosť orgánu verejnej správy vo veci konať a rozhodnúť. Proti postupu odporcu neexistuje žiadny iný účinný opravný prostriedok, ktorým by sa bolo možné domáhať vydania rozhodnutia v merite veci. Odporca vo svojom vyjadrení doručenom Krajskému súdu v Bratislave dňa 15.1.2015 uviedol, že Riaditeľstvo hraničnej a cudzineckej polície Bratislava, ako odvolací orgán podľa § 58 odsek 1 Zákona číslo 71/1967 Zb. o správnom konaní v znení neskorších predpisov (ďalej len „správny poriadok") preskúmalo v zmysle § 59 odsek 1 zákona o správnom konaní odvolanie štátneho príslušníka E. P. W., nar. XX.XX.XXXX, proti rozhodnutiu Oddelenia cudzineckej polície Policajného zboru Bratislava, č. p.: PPZ-HCP-BA9-35-009/2014-AV zo dňa 19.06.2014, ktorým bolo navrhovateľovi udelené administratívne vyhostenie z územie Slovenskej republiky podľa § 82 ods. 1 písm. b) zákona číslo 404/2011 Z. z. o pobyte cudzincov a o zmene a doplnení niektorých zákonov v tom čase platnom (ďalej len „zákon o pobyte cudzincov") a bol mu uložený zákaz vstupu na toto územie na dobu jedného roka. Odvolací orgán dňa 26.08.2014 pod č.p.: PPZ-HCP-BA2-2014/009289-003 navrhovateľovi neformálnym spôsobom oznámil, že jeho odvolanie náležité preskúmal, ale zistil, že ide o neprípustné odvolanie z dôvodu, že sa navrhovateľ dňa 19.06.2014 na správnom orgáne I. stupňa ústne vzdal práva na odvolanie do Zápisnice o podaní vyjadrenia č.p.: PPZ-HCP-BA9-35-017/2014-AV. Rozhodnutie o administratívnom vyhostení a určení zákazu vstupu č. p: PPZ-HCP-BA9-3 5-009/2014- AV zo dňa 19.06.2014 navrhovateľ prevzal dňa 19.06.2014, prevzatie potvrdil vlastnoručným podpisom. Po prevzatí rozhodnutia o administratívnom vyhostení a určení zákazu vstupu sa v zápisnici o vyjadrení účastníka konania č. p.: PPZ-HCP-BA9-35-017/2014-AV slobodne a vážne vzdal svojho práva na odvolanie. Následne po oboznámení so všetkými skutočnosťami, dôsledkami, opatreniami vlastnoručne za prítomnosti tlmočníka aj podpísal. Z tohto dôvodu nadobudlo rozhodnutie o administratívnom vyhostení a určení zákazu vstupu dňa 19.06.2014 právoplatnosť. Dňa 08.07.2014 bol na správny orgán doručený opravný prostriedok prostredníctvom splnomocnenej zástupkyne Mgr. Jarmily Vargovej, advokátky, pracovisko: Brečtanová 21, Bratislava, ktorý bol vybavený spôsobom uvedeným v predchádzajúcom odseku. Navrhovateľ v opravnom prostriedku uviedol, že si nie je vedomý, že by podpisoval akýkoľvek dokument, v rámci ktorého by vyjadroval svoje právo na vzdanie sa odvolania a ak áno, tak len preto že nerozumel čo podpisuje. K tomuto odporca uviedol, že už v Českej republike v konaní o povinnosti opustiť územie Českej republiky v protokole o výsluchu podozrivého č. p.: KRPB-150848-9/TČ-2014-060027 na strane 3 a 4 výslovne uviedol, že nežiada o tlmočníka, českej reči rozumie slovom a písmom, nakoľko v Českej republike žil šesť rokov. Na správnom orgáne taktiež komunikoval v českom jazyku a plynulé sa dohovoril so správnym orgánom. Napriek jeho jazykovým znalostiam mu bol v konaní o administratívnom vyhostení a zaistení ustanovený tlmočník nezapísaný v zozname znalcov a tlmočníkov z jazyka ruského do jazyka slovenského, ktorému rozumel slovom aj písmom. Všetky právne úkony a zápisnice boli účastníkovi riadne vysvetlené a pretlmočené do ruského jazyka. Z uvedeného jasne vyplýva, že právny zástupca nesprávne tvrdí, že navrhovateľ bol iba vyzvaný na podpis dokumentov a nevedel, respektíve nerozumel čo podpisuje. Taktiež bol poučený v ruskom jazyku o možnosti požiadať o dobrovoľný návrat domov s organizáciou IOM - číslo písomnosti PPZ-HCP-BA9-35-011/2014-AV, pričom túto možnosť nevyužil. Na základe uvedených skutočností máme za to, že právny úkon vzdania sa odvolania bol vykonaný zo strany navrhovateľa slobodne a vážne, určite a zrozumiteľne. Zápisnica o podaní vyjadrenia navrhovateľa bola spísaná v čase od 12.20 hod do 13.22 hod dňa 19.06.2014, č. p.: PPZ-HCP-BA9-35-006/2014-AV. Následne bola v čase od 14.40 hod do 15.00 hod spísaná zápisnica o podaní vyjadrenia účastníka konania k predloženiu spisového materiálu ohľadom vydania rozhodnutia o administratívnom vyhostení. Navrhovateľ sa do zápisnice vyjadril : „Ďalšie skutočnosti a dôkazy nechcem predložiť. " Po pretlmočení a podpísaní tejto zápisnice, správny orgán I. stupňa na základe spoľahlivo zistených skutočností a nepotrebnosti ďalšieho dokazovania a zhromaždenia iných podporných podkladov, pristúpil k vypracovaniu rozhodnutia o administratívnom vyhostení a určení zákazu vstupu pod č.p.: PPZ-HCP-BA9-35-009/2014-AV. Po vypracovaní rozhodnutia o administratívnom vyhostení a určení zákazu vstupu bolo toto pretlmočené navrhovateľovi ustanoveným tlmočníkom do ruského jazyka. Skôr ako navrhovateľ podpísal prevzatie uvedeného rozhodnutia, avšak až po jeho pretlmočení, bola sním začatá v čase 17.30 hod zápisnica o podaní vyjadrenia k preštudovaniu spisového materiálu vo veci jeho zaistenia č.p.: PPZ-HCP- BA9-35-012/2014-AV. Táto zápisnica bola ukončená v čase 18.00 hod. Zároveň ihneď po skončení tejto zápisnice, teda v čase 18.00 hod, navrhovateľ fyzicky prevzal rozhodnutie o administratívnom vyhostení, a na tomto vlastnoručne vyznačil čas prevzatia 18.00 hod dňa 19.06.2014. Po podpise prevzatia rozhodnutia mu bola riadne pretlmočená zápisnica o podaní vyjadrenia k preštudovaniu spisového materiálu vo veci jeho zaistenia č.p.: PPZ-HCP-BA9-35-012/2014-AV. Navrhovateľ sa do zápisnice vyjadril : „Bol som príslušníkom OCP PZ Trnava oboznámený so všetkými podkladmi, ktoré tvoria rozhodnutie o zaistení. K podkladom rozhodnutia sa nevyjadrujem, svoje právo nevyužívam a nežiadam o ich doplnenie." Táto zápisnica bola ukončená v čase 18.00 hod a pretlmočená bola po ukončení spisovania zápisnice a podpísaná po pretlmočení. Po spísaní a pretlmočení tejto zápisnice pristúpil správny orgán k vypracovaniu rozhodnutia o zaistení účastníka konania č.p.: PPZ-HCP- BA9-35-013/2014-AV. Rozhodnutie o zaistení si účastník konania po pretlmočení fyzicky prevzal v čase 19.00 hod. Počas vypracovávania rozhodnutia o zaistení bola v čase 18.10 hod až 18.25 hod spísaná s účastníkom konania zápisnica o podaní vyjadrenia účastníka konania o vzdaní sa práva na odvolanie voči rozhodnutiu o administratívnom vyhostení č.p.: PPZ-HCP-BA9-35-017/2014-AV. Z tohto dôvodu u právneho zástupcu mohol vzniknúť dojem o časovej nezrovnalosti pri žurnalizácii spisu. Vypracovávanie rozhodnutia o zaistení bolo začaté skôr, ako zápisnica o podaní vyjadrenia účastníka konania o vzdaní sa práva na odvolanie voči rozhodnutiu o administratívnom vyhostení, a preto hoci rozhodnutie o zaistení účastník konania prevzal v čase 19.00 hod, má nižšie poradové číslo /13/, ako spomínaná zápisnica ktorá bola ukončená v čase 18.25 hod. Po fyzickom prevzatí rozhodnutia o zaistení bola s navrhovateľom v čase 19.10 hod až 19.30 hod spísaná zápisnica o podaní vyjadrenia účastníka konania o vzdaní sa práva na odvolanie voči rozhodnutiu o zaistení pod č.p.: PPZ-HCP-BA9-35-018/2014-AV. K údajným nezrovnalostiam, ktoré mali vzniknúť pri žurnalizácii spisu (čisto administratívneho charakteru, nie zákonného) odporca uvádza, že nemali absolútne vplyv na riadny, zákonný priebeh konania a nedošlo k porušeniu práv navrhovateľa. Nelegálny pobyt bol dokázaný, nespochybniteľný a riadne a zákonne odôvodnený. Všetky úkony na správnom orgáne boli riadne pretlmočené do jazyka ktorému rozumel, bola mu poskytnutá dostatočne časová možnosť riadne sa vyjadriť ku všetkým skutočnostiam, bolo mu umožnené preštudovať kompletný spisový materiál za prítomnosti tlmočníka a vyjadriť sa k priebehu konania pred vydaním rozhodnutia o administratívnom vyhostení ako aj rozhodnutia o zaistení. Navrhovateľ sa zreteľne vyjadril, že počas podania vysvetlenia nebol na neho vyvíjaný žiaden fyzický a ani psychický nátlak. Počas konania o administratívnom vyhostení správny orgán s rovnakou starostlivosťou zisťoval všetky skutočnosti svedčiace proti navrhovateľovi, ako aj všetky skutočnosti, ktoré svedčili v jeho prospech (ľudské práva, rodinný život, prekážky administratívneho vyhostenia, dobrovoľný návrat, možnosť prítomnosti právneho zástupcu a pod.). Taktiež mu bolo umožnené predkladať všetky dôkazy v jeho prospech a bolo mu umožnené svoje práva a záujmy účinne obhajovať. Pre doplnenie zároveň uviedol, že dňa 30.06.2014 navrhovateľ P. W. v zastúpení Mgr. Jarmily Vargovej spísal opravný prostriedok proti rozhodnutiu o administratívnom vyhostení a určení zákazu vstupu č. p.: PPZ-HCP-BA9-35-009/2014-AV a proti rozhodnutiu o zaistení č.p.: PPZ-HCP-BA9-35-013/2014-AV. Tieto opravné prostriedky boli doručené poštou na správny orgán dňa 08.07.2014. Dňa 14.07.2014 bolo na Krajskom súde Bratislava osobne podané vyjadrenie k opravnému prostriedku proti rozhodnutiu o zaistení, č.p.: PPZ-HCP-BA9-35-036/2014-AV. Dňa 01.08.2014 bol k ďalšiemu rozhodnutiu odstúpený na Riaditeľstvo hraničnej a cudzineckej polície Bratislava kompletný spisový materiál týkajúci sa odvolania proti rozhodnutiu o administratívnom vyhostení a určení zákazu vstupu pod. č.p.: PPZ-HCP- BA9-35-042/2014-AV. Navrhovateľ vo svojom návrhu poukazuje na to, že RHCP Bratislava, ako odvolací orgán odmieta vo veci konať z dôvodu, ktorých pravdivosť poprel Krajský súd v Bratislave v konaní o zaistení. Uvádza, že má za to, že orgán verejnej správy (RHCP Bratislava) nekoná bez vážneho dôvodu spôsobom ustanoveným príslušným právnym predpisom tým, že je nečinný. Odporca je toho názoru, že zo strany správneho orgánu (RHCP Bratislava) nie je dôvod konštatovať nečinnosť nakoľko postupoval v súlade so zákonom. Aj sám navrhovateľ cituje vo svojom žalobnom návrhu ustanovenia zákona č. 71/1967 Zb. o správnom konaní (ďalej len Správny poriadok), ktoré sa týkajú odvolacieho konania. Podľa nášho názoru odvolací orgán postupoval podľa § 59 ods. 1 Správneho poriadku, v ktorom sa uvádza, že odvolací orgán preskúma napadnuté rozhodnutie v celom rozsahu, ak je to nevyhnutné, doterajšie konanie doplní, prípadne zistené vady odstráni. Na základe uvedených skutočností sme toho názoru, že žalovaný správny orgán postupoval v súlade so zákonom, zároveň riadne konal vo veci, keď po doručení odvolania navrhovateľa na druhostupňový orgán preveril všetky dostupné dôkazy. Nakoľko nebolo možné vo veci konať z dôvodu vzdania sa odvolania žalobcom, bola vec vybavená neformálnym spôsobom, kedy odvolací orgán zaslal navrhovateľovi oznámenie č.p.: PPZ- HCP-BA2-2014/009289-003 zo dňa 28.08.2014. Vzhľadom na uvedené skutočnosti navrhujeme podľa § 250 t ods. 3 Občianskeho súdneho poriadku v znení neskorších predpisov návrh ako nedôvodný zamietnuť a zároveň v súvislosti so všetkými vyššie uvedenými skutočnosťami trváme na svojom rozhodnutí. Podľa § 250t ods. 1 O.s.p., fyzická osoba alebo právnická osoba, ktorá tvrdí, že orgán verejnej správy nekoná bez vážneho dôvodu spôsobom ustanoveným príslušným právnym predpisom tým, že je v konaní nečinný, môže sa domáhať, aby súd vyslovil povinnosť orgánu verejnej správy vo veci konať a rozhodnúť. Návrh nie je prípustný, ak navrhovateľ nevyčerpal prostriedky, ktorých použitie umožňuje osobitný predpis. Podľa § 250t ods. 4 O.s.p., súd o návrhu rozhodne bez pojednávania uznesením. Ak súd návrhu vyhovie, vo výroku uvedie označenie orgánu, ktorému sa povinnosť ukladá, predmet a číslo správneho konania a primeranú lehotu, nie však dlhšiu ako tri mesiace, v ktorej je orgán verejnej správy povinný rozhodnúť. Súd môže na návrh orgánu verejnej správy túto lehotu predĺžiť. Nedôvodný alebo neprípustný návrh súd zamietne. Podľa § 120 ods. 1 zákona č. 404/2011 Z.z. o pobyte cudzincov, ak nie je v tomto zákone alebo osobitnom predpise ustanovené inak, vzťahuje sa na konanie podľa tohto zákona všeobecný predpis o správnom konaní. Podľa § 53 Správneho poriadku, proti rozhodnutiu správneho orgánu má účastník konania právo podať odvolanie, pokiaľ zákon neustanovuje inak alebo pokiaľ sa účastník konania odvolania písomne alebo ústne do zápisnice nevzdal. Z administratívneho spisu má súd preukázané, že odporca preskúmal odvolanie navrhovateľa proti rozhodnutiu č. PPZ-HCP-BA9-35-009/2014-AV zo dňa 19.6.2014, ktorým bolo žalobcovi udelené administratívne vyhostenie z územia SR podľa § 82 ods. 1 písm. b) zákona č. 404/2011 Z.z. a zároveň bol mu uložený zákaz vstupu na územie SR na dobu jedného roka v zmysle § 82 ods. 3 písm. b) zákona č. 404/2011 Z.z.. Odporca listom č. PPZ-HCP-BA2-2014/009289-003 zo dňa 26.8.2014 neformálnym spôsobom oznámil navrhovateľovi, že jeho odvolanie bolo náležite preskúmané, avšak nakoľko sa navrhovateľ vzdal odvolania , ide o neprípustné odvolanie. Vzdanie odvolania sa navrhovateľa je zaznamenané v zápisnici č. PPZ-HCP-BA9-35-009/2014-AV zo dňa 19.6.2014. Vzdanie sa odvolania bol prejavom vôle navrhovateľa, pričom zápisnica bola podpísaná za prítomnosti tlmočníka. Krajský súd v Bratislave ako súd vecne a miestne príslušný na konanie vo veci (§ 246 ods. 1 O.s.p.) na nariadenom pojednávaní preskúmal napadnuté rozhodnutie v rozsahu dôvodov uvedených v žalobe (§ 249 ods. 2 O.s.p.), ako aj konanie, ktoré mu predchádzalo a dospel k záveru, že nie sú splnené podmienky na jeho zrušenie. Z obsahu podanej žaloby vyplýva, že žalobca sa domáhal postupu podľa ustanovení štvrtej hlavy piatej časti OSP, upravujúcej konanie proti nečinnosti orgánu verejnej správy. Podľa ust. § 250t ods. 8 OSP na konanie podľa tejto hlavy sa použijú ustanovenia prvej a druhej hlavy tejto časti primerane, ak v tejto hlave nie je ustanovené inak. Podľa ust. § 249 ods. 2 OSP žaloba musí okrem všeobecných náležitostí podania obsahovať označenie rozhodnutia a postupu správneho orgánu, ktoré napadá, vyjadrenie, v akom rozsahu sa toto rozhodnutie a postup napadá, uvedenie dôvodov, v čom žalobca vidí nezákonnosť rozhodnutia a postupu správneho orgánu, a aký konečný návrh robí. Podľa ust. § 250t ods. 1 OSP fyzická osoba alebo právnická osoba, ktorá tvrdí, že orgán verejnej správy nekoná bez vážneho dôvodu spôsobom ustanoveným príslušným právnym predpisom tým, že je v konaní nečinný, môže sa domáhať, aby súd vyslovil povinnosť orgánu verejnej správy vo veci konať a rozhodnúť. Návrh nie je prípustný, ak navrhovateľ nevyčerpal prostriedky, ktorých použitie umožňuje osobitný predpis. Podľa § 250t ods. 3 OSP orgán verejnej správy, proti ktorému návrh smeruje, je povinný bezodkladne po doručení návrhu predložiť súdu vyjadrenie k návrhu a príslušný spis. K rozhodnutiu o návrhu si súd môže vyžiadať stanovisko nadriadeného správneho orgánu. Podľa § 250t ods. 4 OSP súd o návrhu rozhodne bez pojednávania uznesením. Ak súd návrhu vyhovie, vo výroku uvedie označenie orgánu, ktorému sa povinnosť ukladá, predmet a číslo správneho konania a primeranú lehotu, nie však dlhšiu ako tri mesiace, v ktorej je orgán verejnej správy povinný rozhodnúť. Súd môže na návrh orgánu verejnej správy túto lehotu predĺžiť. Nedôvodný alebo neprípustný návrh súd zamietne. Krajský súd v Bratislave, ako súd príslušný na konanie, prejednal vec bez nariadenia pojednávania v súlade s § 250t ods. 4 OSP. Súčasťou práva na súdnu ochranu je právo na konanie bez zbytočných prieťahov. Toto právo sa vzťahuje tak ako na konanie na súde, aj na konania pred inými orgánmi rozhodujúcimi o právach a povinnostiach, t.j. konania podľa piatej časti OSP. Za účelom ochrany účastníkom správneho konania pred zbytočnými prieťahmi bola s účinnosťou od 01.01.2002 zákonom č. 501/2001 Z.z. zakomponovaná do ustanovenia § 244 ods. 3 druhá veta, podľa ktorej „postupom správneho orgánu sa rozumie aj jeho nečinnosť“. Predpokladom priznania uvedenej ochrany fyzickej alebo právnickej osoby súdom v zmysle uvedenej právnej normy (§ 250t ods. 1 OSP) je preukázanie, že orgán verejnej správy nekoná bez vážneho dôvodu spôsobom ustanoveným príslušným právnym predpisom tým, že je v konaní nečinný a jeho nečinnosťou by mohli byť práva alebo právom chránené záujmy fyzickej alebo právnickej osoby, domáhajúcej sa takejto ochrany návrhom, porušené alebo inak dotknuté. V súlade s teóriou práva, konaním správneho orgánu možno rozumieť vydanie správneho aktu, ako aj ďalšie úkony správneho orgánu vydané alebo vykonané v čase od začatia konania až do právoplatnosti rozhodnutia, ktoré sú upravené právnymi normami. V ustanoveniach § 250t a § 250u OSP je teda upravený osobitný druh konania v správnom súdnictve, a to konanie proti nečinnosti orgánu verejnej správy, v rámci ktorého sa fyzická osoba alebo právnická osoba, ktorá tvrdí, že orgán verejnej správy nekoná bez vážneho dôvodu spôsobom ustanoveným príslušným právnym predpisom tým, že je v konaní nečinný, môže domáhať, aby súd vyslovil povinnosť orgánu verejnej správy vo veci konať a rozhodnúť. Nečinnosť správneho orgánu predstavuje nezákonný jav správneho orgánu a nastáva v okamihu, keď správny orgán vo veci nekoná, je pasívny, hoci v zmysle zákona je povinný konať. Nečinnosť správneho orgánu je v rozpore so zásadou zákonnosti vo verejnej správe. Konanie sa začína na základe návrhu, ktorého obligatórnou náležitosťou je tvrdenie žalobcu, že orgán verejnej správy nekoná bez vážneho dôvodu spôsobom ustanoveným osobitným právnym predpisom. Za nečinnosť orgánu verejnej správy treba v podstate považovať jeho pasivitu vo veciach, ktoré mu boli predložené na rozhodnutie, aj keď niet žiadnej zákonnej alebo faktickej prekážky na to, aby správny orgán konal a rozhodol. Nečinnosť môže spočívať v opomenutí správneho orgánu vykonať predpísaný úkon alebo v zbytočných prieťahoch v jeho postupe, ale môže spočívať aj v tom, že namiesto rozhodnutia správny orgán tvrdí nedostatok svojej právomoci a vec vybaví iba listom alebo informáciou, prípadne záznamom v spise (nález Ústavného súdu Slovenskej republiky sp.zn. I. ÚS 553/2012 zo 16. januára 2013). Nekonanie musí byť v rozpore s konkrétnym zákonným ustanovením, ktoré obsahuje príkaz pre správny orgán postupovať, konať, vykonávať určité procesné úkony a rozhodovať (rozhodnutia Ústavného súdu Slovenskej republiky sp.zn. I. ÚS 225/08, III. ÚS 282/2008, III. ÚS 70/09). Predmetom konania podľa štvrtej hlavy piatej časti OSP - konanie proti nečinnosti orgánu verejnej správy (§ 250t) nie je skúmanie a posudzovanie otázky, či bol navrhovateľ ukrátený rozhodnutím orgánu verejnej správy na svojich právach a právom chránených záujmoch, ale tvrdená bezdôvodná nečinnosť tohto orgánu (uznesenie Najvyššieho súdu SR sp. zn. 4Sžnz/1/2015 zo dňa 04.11.2015). Krajský súd v Bratislave mal po preštudovaní administratívneho spisu preukázané, že odporca v správnom konaní preskúmal odvolanie navrhovateľa proti rozhodnutiu č. PPZ-HCP-BA9-35-009/2014- AV zo dňa 19.6.2014 (o administratívnom vyhostení navrhovateľa z územia SR a zákaz vstupu na územie SR na dobu jedného roka) a tento listom č. PPZ-HCP-BA2-2014/009289-003 zo dňa 26.8.2014 neformálnym spôsobom oznámil navrhovateľovi, že jeho odvolanie bolo náležite preskúmané. Oznámil mu, že nakoľko sa navrhovateľ vzdal odvolania, pričom vzdanie odvolania je zaznamenané v zápisnici č. PPZ-HCP-BA9-35-009/2014-AV zo dňa 19.6.2014 a navrhovateľom aj podpísané za prítomnosti tlmočníka, ide o odvolanie neprípustné. Vzdaním sa odvolania navrhovateľa priamo počas správneho konania do zápisnice, potvrdiac vzdanie sa odvolania svojim podpisom má za následok, že rozhodnutie č. PPZ-HCP-BA9-35-009/2014-AV zo dňa 19.6.2014 nadobúda právoplatnosť a tým zanikajú práva účastníka správneho konania, teda navrhovateľa, na opätovné podanie odvolania v tejto veci. Z uvedeného vyplýva, že v danom prípade nejde o nečinnosť štátneho orgánu, nakoľko tento vo veci odvolania konal, toto posúdil ako neprípustné a svoje zistenia riadne navrhovateľovi oznámil. K námietke žalobcu týkajúcej sa žurnalizácie a vypracovávania jednotlivých listín, krajský súd uvádza, že ide o administratívny priebeh, ktorý nemá vplyv na zákonnosť konania, pričom práva navrhovateľa neboli žiadnym spôsobom poškodené. Na základe týchto skutočností má Krajský súd v Bratislave za to, že odporca v správnom konaní nebol nečinný a v správnom konaní konal tak, že na podnety navrhovateľa reagoval pričom aplikoval na daný skutkový stav zodpovedajúce právne predpisy a z toho titulu posúdil krajský súd návrh navrhovateľa ako nedôvodný. Krajskému súdu v Bratislave nezostalo nič iné, ako návrh v súlade s § 250t ods. 4 zamietnuť. Podľa § 250t ods. 5 O.s.p., navrhovateľ má právo na náhradu trov konania, ak súd návrhu vyhovel. Nakoľko krajský súd návrhu nevyhovel a ako nedôvodný ho zamietol, účastníkom konania v zmysle citovaného ustanovenia trovy konania nepriznal. Súd na základe uvedeného konštatuje, že v konaní nebola zistená nečinnosť odporcu. Z obsahu administratívneho spisu je zrejmé, že odporca konal, po odvolaní navrhovateľa postupoval podľa príslušných zákonných ustanovení a jeho konanie teda nemožno považovať za nečinnosť. V predmetnom konaní, podľa štvrtej hlavy piatej časti OSP, nemohol súd skúmať oprávnenosť námietok navrhovateľa, ktorými odporcovi vyčítal nedostatočne zistený skutkový stav a nezákonnosť vydaného oznámenia, pretože nezákonnosť postupu odporcu v tomto rozsahu mohla byť predmetom súdneho prieskumu len v konaní podľa druhej hlavy piatej časti OSP, pričom navrhovateľ tento postup súdu nepožadoval, nebol predmetom žaloby. Na základe uvedených dôvodov súd dospel k záveru, že odporca nebol vo vyššie označenej veci nečinný, vo veci odvolania navrhovateľa konal, rozhodol vydaním oznámenia č. PPZ-HCP- BA2-2014/009289-003 zo dňa 26.08.2014., navrhovateľ teda nesplnil podmienku podľa § 250t ods. 1 posledná veta OSP a žaloba je preto nedôvodná. Návrh na vyslovenie povinnosti orgánu verejnej správy vo veci konať a rozhodnúť súd preto zamietol. Podľa § 250t ods. 5 OSP navrhovateľ má právo na náhradu trov konania, ak súd návrhu vyhovel. O trovách konania súd rozhodol s prihliadnutím na ust. § 250t ods. 5 OSP a žalobcovi nepriznal právo na ich náhradu, pretože nebol v konaní úspešný. Toto rozhodnutie senát Krajského súdu v Bratislave prijal pomerom hlasov 3:0 (§ 3 ods. 9 zákona č. 757/2004 Z.z. v znení neskorších predpisov). Poučenie: Proti tomuto rozhodnutiu odvolanie nie je prípustné (§ 250t ods. 7 OSP).

Zdroj: KAUZIS.SK – https://www.kauzis.sk/judikatura/r/ECLI:SK:KSBA:2016:1014201922.1 (dáta aktuálne k 10. 11. 2026). Záväzné je znenie zverejnené súdom.




